b"\n_START_ARTICLE_\nLatrodectus tredecimguttatus\n_START_SECTION_\nEtimologija imena\n_START_PARAGRAPH_\nL. tredecimguttatus ima v razli\xc4\x8dnih dr\xc5\xbeavah razli\xc4\x8dna imena. V ju\xc5\xbeni Franciji mu pravijo l'araign\xc3\xa9e malmignatte. V osrednji Aziji in na vzhodi Balkana jih imenujejo qaraqurt. Neposredni prevod iz altajskih jezikov je skovanka besed qara (\xc4\x8drna) in qurt (\xc5\xbeu\xc5\xbeelka).\n_START_SECTION_\nOpis\n_START_PARAGRAPH_\nL. tredecimguttatus je \xc4\x8drn pajek, ki ima na hrbtu trinajst rde\xc4\x8dih, oran\xc5\xbenih ali celo rumenih peg, po \xc4\x8demer je vrsta dobila latinsko ime. Tredecimguttatis namre\xc4\x8d po latinsko pomeni \xc2\xbbs trinajstimi pegami\xc2\xab. Preko nog merijo samice med 10 in 20\xc2\xa0mm, samci pa le med 4 in 7\xc2\xa0mm. Najpogosteje se zadr\xc5\xbeujejo v travnatih stepah. Svoje mre\xc5\xbee pogosto pletejo tudi med \xc5\xbeitom, zaradi \xc4\x8desar je bilo v preteklosti med \xc5\xbeetvijo veliko primerov ugriza tega pajka med kmetovalci, ki so snope po\xc5\xbeetega \xc5\xbeita povezovali. \xc4\x8cloveku in \xc5\xbeivini je nevarna le samica, saj imajo samci prekratke strupnike, ki ne morejo predreti \xc4\x8dlove\xc5\xa1ke ali \xc5\xbeivalske ko\xc5\xbee.\n_START_SECTION_\nStrupenost\n_START_PARAGRAPH_\nKot vse vrste iz rodu Latrodectus je tudi L. tredecimguttatus strupena. Mesto ugriza je bole\xc4\x8de, sam ugriz pa je le redko smrten. Kljub temu iz Kazahstana prihajajo poro\xc4\x8dila o poginulih kamelah, ki naj bi poginile zaradi ugriza tega pajka. Znanstveniki so mnenja, da je prav ta vrsta pajkov kriva za tarantizem, ki so ga v preteklosti neupravi\xc4\x8deno pripisovali vrsti Lycosa tarantula. Ugriz \xc4\x8drnih vdov povzro\xc4\x8di klini\xc4\x8dni sindrom latrodektizem, ki ga povzro\xc4\x8di nevrotoksin, imenovan latrotoksin, ki preko izlo\xc4\x8danja razli\xc4\x8dnih \xc5\xbeiv\xc4\x8dnih prena\xc5\xa1alcev pri ve\xc4\x8dini \xc5\xbertev spro\xc5\xbei v glavnem bole\xc4\x8dino in mi\xc5\xa1i\xc4\x8dne kr\xc4\x8de."